ซัลบาดอร์ ซันเชซ

ซัลบาดอร์ ซันเชซ นาร์บาเอซ (Salvador Sánchez Narváez) อดีตแชมป์โลก WBC , เดอะริงและไลเนียลรุ่นเฟเธอร์เวทชาวเม็กซิโก เกิดเมื่อวันที่ 26 มกราคม พ.ศ. 2502 ที่ซันติอาโกเตียนกุสเตงโก (Santiago Tianguistenco) ประเทศเม็กซิโกซัลบาดอร์ ซันเชซ เป็นนักมวยหน้าตาดี ชกได้สนุก และมีพลังหมัดที่หนักหน่วง เขาได้รับการยกย่องว่าเป็นนักมวยที่ดีที่สุดตลอดกาลของรุ่นเฟเธอร์เวท และเป็นนักมวยที่ยิ่งใหญ่ที่สุดคนหนึ่งของประเทศเม็กซิโก
== นักมวยดาวรุ่ง ==
เมื่อเข้าสู่วัยรุ่น ซันเชซได้เข้าสู่วงการมวย โดยผู้จัดการคนแรกของเขาคือ เอากุสติน ปาราซีโอส เริ่มชกมวยสากลอาชีพเมื่อ พ.ศ. 2518 ชนะน็อค อัล การ์เดโน ยก 3 และได้ขึ้นชกทั้งหมด 6 ไฟต์ โดย 5 ไฟต์แรกชนะน็อกรวด ต่อมาขึ้นชกอีก 9 ไฟต์ ชนะน็อกรวด
== แพ้ครั้งแรก ==
จากนั้นในปี พ.ศ. 2520 ซันเชซได้สิทธิ์ขึ้นชิงแชมป์ประเทศเม็กซิโกที่ว่าง รุ่นแบนตัมเวท กับอันโตนิโอ เบเซร์รา ไฟต์นั้นชกที่ถิ่นของอันโตนิโอ เบเซร์รา ผลการชกในวันนั้น ซันเชซซึ่งอยู่ในวัย 18 ปี เป็นฝ่ายแพ้คะแนน 12 ยกไปอย่างไม่เป็นเอกฉันท์ และเป็นการแพ้ครั้งแรกและครั้งเดียว ของซันเชซ ตลอดชีวิตการชกมวย
ไฟต์ต่อมาซันเชซได้ไปชกกับ ฆวน เอสโกบา เพื่อนร่วมชาติ ไฟต์นี้เป็นครั้งแรกที่เขาได้ไปชกที่สหรัฐอเมริกา ผลการชกออกมาคือเสมอกัน จากนั้น ซันเชซได้เจอกับเฟลิกซ์ ตรินิดัด เซนิโยร์ ซึ่งซันเชซก็เอาชนะไปได้
== ครองแชมป์โลก ==
มาถึงปี พ.ศ. 2523 ซันเชซได้ขึ้นชิงแชมป์โลกกับ แดนนี โลเปซ แชมป์โลก WBC เฟเธอร์เวท เจ้าของฉายา "อินเดียนแดงน้อย" และซันเชซก็ชนะทีเคโอไปในยกที่ 13 ซันเชซขึ้นป้องกัน ตำแหน่งครั้งแรกกับผู้ท้าชิงชาวอเมริกา รูเบน คัสติโญ และชนะคะแนนไปอย่างเอกฉันท์ การป้องกันแชมป์ครั้งที่ 2 คราวนี้ แดนนี โลเปซ ขอแก้มือ และซันเชซก็ตอกย้ำความแค้นด้วยการชนะทีเคโอโลเปซในยกที่ 14
การป้องกันครั้งที่ 6 นั้น ซันเชซต้องพบกับสุดยอดนักชกในรุ่นซูเปอร์แบนตั้มเวท คือ วิลเฟรโด โกเมซ  ยอดนักชกชาวปวยร์โตรีโกที่ข้ามรุ่นมาชิง ซึ่งถือว่าเป็นพิสูจน์ว่าใครจะเป็นราชาน็อกเอาท์ตัวจริงแห่งยุคนั้น ผลออกมา ซันเชซเอาชนะทีเคโอไปในยกที่ 8 อย่างสุดมัน และซันเชซได้ขึ้นป้องกันอีก 3 ไฟท์ โดยหนึ่งในนั้นเป็นการป้องกันแชมป์โลกกับยอดมวยจากประเทศกานา อซูม่าห์ เนลสัน และซันเชซก็ชนะทีเคโอไปในยกที่ 15 โดยที่การชกในวันนั้น เนลสันเป็นฝ่ายคุมการชกไว้ได้และทำคะแนนนำ ซันเชซตัดสินใจฮึดสู้ในยกสุดท้ายและปล่อยหมัดเด็ดน็อกเนลสันได้ในยกสุดท้าย
== เสียชีวิตก่อนวัยอันควร ==
จากนั้นในวันที่ 12 สิงหาคม พ.ศ. 2525 เกิดเหตุไม่คาดฝันขึ้น เมื่อซัลบาดอร์ ซันเชซ ได้เสียชีวิตจากการประสบอุบัติเหตุทางรถยนต์โดยโดยรถที่ซันเชซขับเกิดอุบัติเหตุพลิกคว่ำ ขณะที่มีอายุแค่ 23 ปี นับว่าเป็นการสูญเสียครั้งใหญ่ของวงการมวย
เมื่อ 12 สิงหาคม พ.ศ. 2550 ที่ผ่านมา ได้มีการจัดงานไว้อาลัยเนื่องในโอกาสครบรอบ 25 ปีของการเสียชีวิตของซันเชซที่ ซานติอาโกฯ ประเทศเม็กซิโก โดยมีนักมวยชื่อดังในยุคเดียวกันไปร่วมงานมากมาย เช่น ฆวน ลาโปร์เต , วิลเฟรโด โกเมซ, ลูเป ปินตอร์ , การ์โลส ซาราเต , ราฟาเอล ลิมอน เป็นต้น
== เกียรติประวัติ ==
แชมป์โลก WBC , เดอะริงและไลเนียล รุ่นเฟเธอร์เวท
* ชิง 2 กุมภาพันธ์ พ.ศ. 2523 ชนะทีเคโอ แดนนี โลเปซ  ยก 13 ที่ คอลิเซียมรำลึกทหารผ่านศึก ฟีนิกซ์ รัฐแอริโซนา สหรัฐ
* ป้องกันครั้งที่ 1, 12 เมษายน พ.ศ. 2523 ชนะคะแนน รูเบน คัสติโญ  ที่ ทูซอนคอนเวนชันเซนเตอร์ ทูซอน รัฐแอริโซนา สหรัฐ
* ป้องกันครั้งที่ 2, 21 มิถุนายน พ.ศ. 2523 ชนะทีเคโอ แดนนี โลเปซ  ยก 14 ที่ เซซาร์พาเลซ ลาสเวกัส รัฐเนวาดา สหรัฐ
* ป้องกันครั้งที่ 3, 13 กันยายน พ.ศ. 2523 ชนะคะแนน แพทริก ฟอร์ด  ที่ ฟรีแมนคอลิเซียม แซนแอนโทนีโอ รัฐเท็กซัส สหรัฐ
* ป้องกันครั้งที่ 4, 13 ธันวาคม พ.ศ. 2523 ชนะคะแนน ฆวน ลาโปร์เต  ที่ เอลแพโซเคานตีคอลิเซียม เอลแพโช รัฐเท็กซัส สหรัฐ
* ป้องกันครั้งที่ 5, 22 มีนาคม พ.ศ. 2524 ชนะทีเคโอ โรเบร์โต กัสตาญโญน  ยก 10 ที่ เซซาร์พาเลซ ลาสเวกัส รัฐเนวาดา สหรัฐ
* ป้องกันครั้งที่ 6, 21 สิงหาคม พ.ศ. 2524 ชนะทีเคโอ วิลเฟรโด โกเมซ  ยก 8 ที่ เซซาร์พาเลซ ลาสเวกัส รัฐเนวาดา สหรัฐ
* ป้องกันครั้งที่ 7, 12 ธันวาคม พ.ศ. 2524 ชนะคะแนน แพททริก คาวเดล  ที่ แอสโตรโดม ฮิวสตัน รัฐเท็กซัส สหรัฐ
* ป้องกันครั้งที่ 8, 8 พฤษภาคม พ.ศ. 2525 ชนะคะแนน ฆอร์เฆ การ์ซิอา  ที่ รียูเนียนอารีนา แดลลัส รัฐเท็กซัส สหรัฐ
* ป้องกันครั้งที่ 9, 21 กรกฎาคม พ.ศ. 2525 ชนะทีเคโอ อซูม่าห์ เนลสัน  ยก 15 ที่ เมดิสันสแควร์การ์เดน นครนิวยอร์ก รัฐนิวยอร์ก สหรัฐ
* เสียชีวิตจากอุบัติเหตุรถชน ทำให้แชมป์ว่าง
== อ้างอิง ==
สถิติการชก
คนเหล็ก. ย้อนอดีตมวยดัง:ซัลวาดอร์ ซันเชซ อดีตแชมป์เฟเธอร์เวทผู้ยิ่งใหญ่. นิตยสารมวยโลก. ฉบับที่ 1202 หน้า 44-45 กันยายน 2550
== แหล่งข้อมูลอื่น ==
tkos.niceboard.com
เทปการชกของซัลบาดอร์ ซันเชซ
 
นักมวยสากลชาวเม็กซิโก
แชมป์โลก WBC
เสียชีวิตจากอุบัติเหตุทางถนน
บุคคลจากรัฐเมฮิโก
แชมป์โลก เดอะริง